Constructorii centurii de sud ai orașului Craiova au lăsat în mijlocul drumului un stâlp de înaltă tensiune, pe care șoferii trebuie să îl ocolească.

Stâlpul de tensiune, care a devenit foarte cekebru după câte fotografii i s-au facut, stă falnic în mijlocul șoselei care leagă Craiova de Caracal, potrivit stirileprotv.ro.

Înainte de începerea lucrărilor, stâlpul se afla în plin câmp. Proiectanții centurii de sud a Craiovei au omis, însă, pilonul, astfel că s-a ajuns la situația în care constructorii au turnat asfalt în jurul lui, în loc să îl mute.

Stâlpul face parte dintr-o rețea de tensiune și ar fi trebuit mutat, doar că cei de la Compania Națională de Drumuri nu au plătit pentru această operațiune.

„Nu am putut aviza lucrarea pentru că nu s-a achitat tariful de racordare necesar deși încă din data de 2 august 2013 a fost transmisă către beneficiar această informație, dar și toate celelalte privind pașii urmatori”, spune Angelica Barbu, purtator de cuvant CEZ.

Concret, beneficiarul lucrării-Compania Națională de Drumuri ar fi trebuit să se ocupe de eliberarea amplasamentului înainte ca muncitorii să dea prima lopată. Pentru că acest lucru nu s-a întâmplat, constructorul va fi nevoit acum să aștepte până când stâlpul o să fie mutat, să repare și abia apoi să toarne al doilea strat de asfalt.

Licitația pentru această lucrare care costă în jur de 10 milioane de euro a fost câștigată de o firmă italiană.

POZIȚIA CNADNR

„Nu este o variantă tehnică acceptată, este o etapă intermediara și normală în derularea unei lucrări, construcția drumului necesitând mai mult timp decât relocarea rețelei în sine”.